વરસાદ એટલે મકાઈ ખાવાનો સમય. વરસાદમાં લૉ-ગાર્ડન પાસે એક લટાર મારો તો ઠેર ઠેર મકાઈવાળા જોવા મળશે. આ સ્ટોલ્સ પર તમે બટર, લીંબુ, મીઠું નાખેલી શેકેલી કે બાફેલી મકાઈનો સ્વાદ લઈ શકો છો. જો તમે મકાઈ-પ્રેમી હોવ તો મમ્મી ઘરે બનાવે છે તે મકાઈનો ચેવડો તો ભૂલી જ ના શકો. ખાસ કરીને ચોમાસામાં અને આખું વર્ષ એમ કહીએ તો ચાલે કે ગુજરાતીના ઘરમાં મકાઈનો ચેવડો ચોક્કસ મળે. આ સિવાય તમે ઘરે મકાઈ બાફીને તેમાંથી મકાઈની ચાટ પણ બનાવી શકો છો. બાફેલી મકાઈમાં ટામેટાં, ડુંગળી, લીલા મરચાં, કોથમીર, લીંબુ અને થોડો ચાટ મસાલો નાખો એટલે મકાઈની ચટાકેદાર ચાટ તૈયાર થઈ જાય.